Von Nottbeck

Von Nottbeck on baltiansaksalaista alkuperää oleva entinen suomalainen aatelissuku, joka tunnetaan parhaiten Tampereella sijainneen Finlaysonin puuvillatehtaan omistajina 1800-luvulla. Suvun edustajia ei enää asu Suomessa, ja suomalaisten von Nottbeckien jälkeläiset käyttävät nykyään nimeä de Nottbeck.

Suvun alkuperä on epäselvä, mutta se on mahdollisesti lähtöisin Saksan Westfalenista. Viitattu 13.6.2015. Suvun erään esi-isän tiedetään työskennelleen Münsterin hovioikeudessa 1500-luvun lopulla. 1600-luvulta alkaen Nottbeckit asuivat sukupolvien ajan Tallinnassa ja puhuivat äidinkielenään saksaa.Wilhelm von Nottbeck Tallipiha.fi (Internet Archive). Viitattu 13.6.2015.

Kauppias Carl Samuel Nottbeck muutti Tallinnasta Pietariin, jossa hänestä tuli merkittävä liikemies. Hänen nuorempi poikansa Wilhelm Nottbeck saapui vuonna 1836 Pietarista Tampereelle ja meni töihin Finlaysonin tehtaalle, jonka hänen isänsä oli hankkinut omistukseensa. Wilhelmistä tuli tehtaan johtaja vuonna 1860.Nottbeckin suku Finlaysonin alue (Internet Archive). Viitattu 13.6.2015. Hänellä oli läheiset yhteydet Venäjän hoviin ja keisari Aleksanteri II:een. Wilhelm ja hänen veljensä Carl aateloitiin vuonna 1855 nimellä von Nottbeck, ja suku introdusoitiin Suomen ritarihuoneelle vuonna 1857 aatelissukuna nro 221. Eräitä suvun edustajia merkittiin myös Tallinnan ritarihuoneelle vuosina 1909 ja 1912.

Von Nottbeckin suku rakennutti Finlaysonin tehdasyhteisölle muun muassa oman koulun ja kirkon ja perusti sille oman kirjaston, palokunnan, poliisin ja seurakunnan. Itselleen von Nottbeckit rakennuttivat Näsilinnan huvilan ja perustivat oman hautausmaan Tampereen Lielahteen. He omistivat Lielahden kartanon Tampereella ja Neitsytniemen kartanon Imatralla.Helinä Kanninen: von Nottbeckit pitävät otteessaan Tamperelainen 16.8.2012 (Internet Archive). Viitattu 13.6.2015. Suku poistui Suomesta vuonna 1917 vallankumouksen vuoksi. Suomalaisen aatelissuvun mainittiin sammuneen vuonna 1990, jolloin Wilhelm von Nottbeckin pojantytär Andrée de Nottbeck kuoli Genevessä.Wilhelm von Nottbeck Tampereen kulttuuripalvelut. Viitattu 13.6.2015. Vuonna 2014 kuitenkin ilmeni, että eräitä Wilhelm von Nottbeckin jälkeläisiä asuu edelleen Kanadassa, jossa he käyttävät nimeä de Nottbeck.Päivi Vasara: Nottbeckien jälkipolvea kävi kylässä Aamulehti 11.9.2014. Viitattu 13.6.2015.

Suvun jäseniä
Carl Samuel Nottbeck (1779–1847), pietarilainen liikemies, Finlaysonin tehtaan omistaja
Carl von Nottbeck (1814–1884), Finlaysonin Pietarin-konttorin johtaja, Carl Samuel Nottbeckin poika
Wilhelm von Nottbeck (1816–1890), Finlaysonin johtaja, Carl Samuel Nottbeckin poika
Carl Samuel von Nottbeck (1848–1904), insinööri, sähköistyksen pioneeri Suomessa, Wilhelm von Nottbeckin poika
Wilhelm Fredrik von Nottbeck (1850–1928), Finlaysonin johtaja, Wilhelm von Nottbeckin poika
Peter von Nottbeck (1858–1899), Näsilinnan rakennuttaja, Wilhelm von Nottbeckin poika (puoliso taidemaalari Olga von Nottbeck)
Alexander von Nottbeck (1861–1900), Finlaysonin palatsin rakennuttaja, Wilhelm von Nottbeckin poika

Lähteet

Luokka:Suomalaiset aatelissuvut
Luokka:Tampereen historia
Luokka:Virolaiset suvut
Luokka:Finlayson